Juhani Mursu

**Juhani Mursu** (s. 30. maaliskuuta 1940 Lumijoki) on suomalainen entinen painonnostaja, joka saavutti MM-pronssia vuoden 1969 MM-kilpailuissa. Pian sen jälkeen hän siirtyi Ruotsiin, jota edusti uransa loppuvuodet 1970-luvulla.

## Huipulle nousu suomalaisena painonnostajana

Juhani Mursu aloitti painonnoston Oulun Pyrinnön riveissä niin, että saavutti vuonna 1964 SM-hopeaa alle 75 kg:n sarjassa yhteistuloksella 375 kg. Seuraavina vuosina hän saavutti myös SM-mitaleita; vuonna 1965 SM-pronssia tuloksella 375 kg ja vuonna 1966 SM-hopeaa tuloksella 385 kg. Hänen edellään näissä SM-kisoissa oli Tauno Kare. Ensimmäisen SM-kullan Mursu otti vuonna 1967 tuloksella 390 kg. Tässä vaiheessa aiempi mestari Kare oli siirtynyt sarjaa ylemmäksi. Vuonna 1968 voitettuaan SM-kullan tuloksella 397,5 kg hän osallistui myös MM-kisoihin sijoittuen 12:ksi tuloksella 395 kg. Samana vuonna hän paransi vielä yhteistulosennätystään tulokseen 407,5 kg. Mursua ei näillä tuloksilla valittu kuitenkaan Meksikon olympialaisiin.

Vuodesta 1969 tuli Mursun uran huippuvuosi. Kolmas Suomen mestaruus tuli tuloksella 417,5 kg. Baltic cup järjestettiin Itä-Saksan Zinnowitzissa, ja siellä Mursu onnistui nostamaan 440 kg:a sijoittuen toiseksi. Varsovan MM- ja EM-kisoissa hän sai MM- ja EM-pronssia tuloksella 437,5 kg. Hänen edellään olivat Neuvostoliiton Viktor Kurentsov tuloksella 467,5 kg ja Unkarin Gábor Szarvas tuloksella 440 kg. Lisäksi Mursu sai punnerruksessa MM- ja EM-hopeaa sekä työnnössä EM-pronssia. Marraskuussa  1969 hän teki yhteistulosennätyksekseen 447,5 kg.

Vuoden 1969 saavutuksistaan Juhani Mursu äänestettiin vuoden urheilija-äänestyksessä sijalle 10 toisen painonnostajan Kaarlo Kangasniemen tullessa valituksi Suomen vuoden urheilijaksi.

## Ruotsalaisena painonnostajana

Oululainen Juhani Mursu siirtyi joulukuussa 1969 Ruotsiin perustellen siirtymistä taloudellisilla eduilla eli työpaikka ja harjoittelumahdollisuudet. Hän siirtyi 1. joulukuuta 1969 alkaen Sandvikeniin, jossa sai työpaikan paikallisesta tehtaasta ja edusti paikallista Sandvikens Atletklubbia.

Mursun edustusoikeus oli tässä vaiheessa keskustelun alla. Hän halusi tässä vaiheessa siirtyä Ruotsin edustajaksi, mutta kansalaisuuden saaminen ja Ruotsin edustaminen Münchenin elo-syyskuun 1972 olympialaisissa tuli mahdolliseksi tehdyn kansainvälisen sääntömuutoksen johdosta. Alun kriittisen suhtautumisen jälkeen Suomen Painonnostoliitto antoi asialle oman myönteisen kantansa edustusoikeuden siirtymisestä Ruotsiin.

Juhani Mursu edusti Ruotsia ensi kerran toukokuussa 1972 Romanian Constantan EM-kisoissa, mutta ei onnistunut saamaan yhteistulosta. Hän oli kuitenkin vahvasti menossa olympialaisiin. Kaksi viikkoa ennen Münchenin olympialaisia Mursun akillesjänne napsahti poikki, ja niinpä hän katseli kisat televisiosta jalka kipsissä. Tässä vaiheessa hänen yhteistulosennätyksensä oli 465 kg. Olympialaisissa otettiin silloin pronssimitali yhteistuloksella 470 kg.

Painonnostossa tapahtui vuoden 1973 alusta muutos; aiemman kolmen nostomuodon sijaan yhteistulos syntyi kahdesta nostomuodosta, sillä punnerrus jätettiin pois. Punnerrus oli ollut Mursun paras osa kanssakilpailijoihin nähden. Mursu jatkoi uraansa. Akillesjnne- ja olkapäävammojen jälkeen hän osallistui maaliskuussa 1974 Ruotsin mestaruuskisoihin ja saavutti mestaruushopeaa yhteistuloksella 285 kg. Hän kilpaili myös vuoden 1974 Euroopan mestaruuskilpailuissa Italian Veronassa, joissa hän sijoittui kymmenenneksi keskisarjan sarjassa nostotuloksella 290 kg. Hän siirtyi vuoden 1975 jälkeen tukholmalaisen Spårvägen GoIF:n riveihin. Hän voitti vuonna 1976 Ruotsin mestaruuden alle 75 kg:n sarjassa tuloksella 297,5 kg. Saman vuoden EM-kisoissa Itä-Saksan Itä-Berliinissä hän ei saavuttanut yhteistulosta. 

Sen jälkeen Juhani Mursu ei saavuttanut enää merkittäviä tuloksia ja lopetti uransa vuonna 1980.

## Saavutukset
* MM- ja EM-hopeaa punnerruksessa sekä -pronssia yhteistuloksessa ja työnnössä Varsovassa 1969 sarjassa alle 75 kg,
* Suomen mestaruudet vuosina 1967, 1968 ja 1969 sarjassa alle 75 kg,
* Ruotsin mestaruus vuonna 1976 sarjassa alle 75 kg.

## Lähteet